b'\n_START_ARTICLE_\nJAWS Viper\n_START_SECTION_\nZgodovina\n_START_PARAGRAPH_\nPi\xc5\xa1tola je nastala zaradi potreb jordanske kopenske vojske po pi\xc5\xa1toli lastne proizvodnje leta 2003 in je bila sprva namenjena samo za potrebe lastnih oboro\xc5\xbeenih sil, kasneje pa so jo Jordanci ponudili tudi tujim ljubiteljem oro\xc5\xbeja, predvsem v ZDA.\n_START_SECTION_\nOpis\n_START_PARAGRAPH_\nViper je izdelan iz nerjave\xc4\x8dega jekla (cev in zaklep sta pri vseh modelih iz tega materiala), obstajajo pa tudi izvedbe ogrodja iz aluminijskih legur. Navzven je zelo podoben modelom oro\xc5\xbearske tovarne Smith & Wesson, ki imajo na podoben na\xc4\x8din re\xc5\xa1eno varovanje udarne igle. Za to je poskrbljeno z varovalko za varno spu\xc5\xa1\xc4\x8danje kladivca, ki je dosegljiva z obeh strani (tako imenovanim\xc2\xa0\xc2\xbbdekokerjem\xc2\xab), in je name\xc5\xa1\xc4\x8dena na zadnjem delu zaklepi\xc5\xa1\xc4\x8da. Deluje na principu kratkega trzanja z rotacijo cevi (podobno kot Beretta 8000). Pomik zaklepa v zadnji polo\xc5\xbeaj ustavi cev, ki v posebnih \xc5\xbelebovih opravi rotacijo, na sredini poti, zaklep pa nadaljuje pot nazaj in izvr\xc5\xbee prazen tulec ter na poti nazaj vstavi v cev nov naboj. Na vseh modelih so prednji merki fiksni, zadnji pa nastavljivi. Prav tako so vsi modeli opremljeni z gumiranimi oblogami ro\xc4\x8daja, ki jih je mo\xc4\x8d hitro zamenjati brez dodatnega orodja. Pi\xc5\xa1tola je na voljo v treh kalibrih; 9 mm Luger, .40 S&W in .45 ACP._NEWLINE_Trenutno je Viper v slu\xc5\xbebeni uporabi le v enotah jordanske policije in kopenske vojske.'